Všeobecne záväzné nariadenie
č. 4/2015
o    ochrane ovzdušia a    poplatkoch za znečisťovanie ovzdušia v    obci 
Rovňany 

              Obecné zastupiteľstvo v    Rovňanoch  v zmysle ustanovenia § 11 ods. 4 pís. g) a ust. § 6 zákona SNR č. 369/1990 Zb. o obecnom zriadení v znení neskorších predpisov a s poukazom na zákon NR SR č. 137/2010 Z. z. o ovzduší v    znení neskorších predpisov (ďalej len zákon o ovzduší) a s poukazom na § 6 ods. 5 zákona č. 401/1998 Z. z. o poplatkoch za znečisťovanie ovzdušia v    znení neskorších predpisov (ďalej len zákon o poplatkoch) v znení neskorších predpisov sa dňa 26.11.2015 uznieslo na tomto všeobecne záväznom nariadení (ďalej len VZN):
§ 1
Predmet úpravy
Toto všeobecne záväzné nariadenie upravuje:
a.	práva a povinnosti právnických osôb a fyzických osôb pri ochrane ovzdušia pred znečisťujúcimi látkami
b.	pôsobnosť obce ako orgánu štátnej správy ochrany ovzdušia
c.	stanovenie poplatkov za znečisťovanie ovzdušia prevádzkovaním tzv. malých zdrojov znečisťovania ovzdušia, pričom poplatková povinnosť sa vzťahuje len na právnické osoby a fyzické osoby oprávnené na podnikanie
d.	zodpovednosť za porušenie povinností na úseku ochrany ovzdušia
§ 2
Základné pojmy
Na účely tohto VZN sa rozumie: 
1.	vonkajším ovzduším okolité ovzdušie v troposfére okrem ovzdušia v pracovných priestoroch do ktorých nemá verejnosť pravidelný prístup (§ 2 písm. a) zákona o ovzduší)
2.	znečisťujúcou látkou akákoľvek látka vnášaná ľudskou činnosťou priamo alebo nepriamo do ovzdušia, ktorá má alebo môže mať škodlivé účinky na zdravie ľudí alebo životné prostredie (§ 2 písm. b) zákona o ovzduší)
3.	prevádzkovateľom zdroja znečisťovania ovzdušia je osoba, ktorá má právo prevádzkovať alebo riadiť zdroj znečisťovania ovzdušia (§ 2 písm. f) zákona o ovzduší)
4.	malým zdrojom znečisťovania ovzdušia /MZZO/ sú ostatné stacionárne technologické celky nepatriace do kategórie veľkých zdrojov a stredných zdrojov, plochy, na ktorých sa vykonávajú práce, ktoré môžu znečisťovať ovzdušie, skládky palív, surovín, produktov a odpadov a stavby, zariadenia a činnosti znečisťujúce ovzdušie, ak nie sú súčasťou veľkého zdroja alebo stredného zdroja (ďalej len "malý zdroj") (§ 3 ods. 2 písm. c) zákona o ovzduší).  Prahové kapacity pre začlenenie stacionárneho zdroja ako veľký, stredný alebo malý zdroj sú uvedené v    prílohe č.1 k    vyhláške MŽP SR č. 410/2012 Z.z ktorou sa vykonávajú niektoré ustanovenia zákona o    ovzduší v    znení neskorších predpisov ( § 3 ods. 1 vyhlášky č. 410/2012 Z.z.) 
§ 3
Povinnosti prevádzkovateľov malých zdrojov
V zariadeniach na spaľovanie palív  sa môžu spaľovať len palivá určené orgánom štátnej správy ochrany ovzdušia alebo orgánom v    integrovanom povoľovaní, ak palivo nie je takto určené, môžu sa spaľovať palivá uvedené v    dokumentácii zriadenia. (§ 14 ods. 2 zákona o ovzduší). 
§ 4
Povinnosti prevádzkovateľov malých zdrojov
1.	Prevádzkovatelia malých zdrojov /MZZO/ sú podľa § 16 zákona o ovzduší povinní:
a.	uvádzať do prevádzky a prevádzkovať stacionárne zdroje v súlade s dokumentáciou a s podmienkami určenými obcou podľa  § 17
b.	umožniť prístup zamestnancom inšpekcie (SIŽP) a obce alebo týmito orgánmi povereným osobám ku zdrojom na účel zistenia množstva znečisťujúcich látok a kontroly zdroja a jeho prevádzky a predkladať im potrebné doklady,
c.	vykonať opatrenia na nápravu uložené obcou alebo inšpekciou,
d.	viesť prevádzkovú evidenciu o zdrojoch a poskytovať  okresnému úradu údaje, a na požiadanie poskytovať tieto aj ďalšie údaje potrebné na zistenie stavu ovzdušia orgánom ochrany ovzdušia alebo týmito orgánmi povereným právnickým osobám,
e.	neprekročiť tmavosť dymu.
f.	dodržiavať ustanovené technické požiadavky a    podmienky prevádzkovania
g.	podrobiť sa preskúmaniu podmienok a    požiadaviek určených na prevádzku stacionárneho zdroja podľa § 31 ods. 2 zákona o    ovzduší a    predkladať obci potrebné podklady
 
2.	Povinnosti podľa odseku 1 písm. b) a d) sa vzťahujú len na právnické osoby a na fyzické osoby, ktoré sú podnikateľmi.
3.	Prevádzkovateľ malého zdroja je povinný oznámiť každoročne do 15. februára obci za každý malý zdroj spotrebu palív a surovín, z ktorých znečisťujúce látky vznikajú a ďalšie údaje potrebné na zistenie množstva a škodlivosti znečisťujúcich látok vypustených do ovzdušia za uplynulý rok, najmä o druhu a kvalitatívnych ukazovateľoch palív a surovín, počte prevádzkových hodín malého zdroja a o druhu a účinnosti odlučovacích zariadení (§ 6 ods. 4 zákona o poplatkoch).
§ 5
Orgán ochrany ovzdušia
Obec je v zmysle § 22 písm. e) zákona o ovzduší orgánom ochrany ovzdušia a    podľa § 27 ods. 1 zákona o ovzduší v prenesenom výkone štátnej správy vo veciach ochrany ovzdušia:
a.	podieľa sa na vypracovaní a realizácii programu a integrovaného programu,
b.	kontroluje dodržiavanie povinností prevádzkovateľov malých zdrojov,
c.	vydáva súhlas pre malé zdroje podľa §17 ods. 1 písm. a), c) a    f),
d.	uloží prevádzkovateľovi malého zdroja opatrenia na nápravu, ak neplní povinnosti ustanovené týmto zákonom a    všeobecne záväznými právnymi predpismi v    oblasti ochrany ovzdušia,
e.	ukladá prevádzkovateľom malých zdrojov pokuty,
f.	môže nariadiť obmedzenie alebo zastavenie prevádzky malého zdroja,
g.	môže ustanoviť všeobecne záväzným nariadením zóny s obmedzením prevádzky mobilných zdrojov,
h.	určuje rozsah a požiadavky vedenia prevádzkovej evidencie malých zdrojov,
i.	nariadi zastavenie prevádzky malého zdroja, ak sa prevádzkuje bez súhlasu podľa § 17 ods. 1 písm. f),.

§ 6
Poplatková povinnosť
1.	O poplatku právnickej osoby a fyzickej osoby oprávnenej na podnikanie, ktorá prevádzkuje malý zdroj, rozhoduje v    prenesenom výkone štátnej správy obec (§ 2 ods. 2 zákona o poplatkoch).
2.	Poplatok prevádzkovateľa malého zdroja sa pre každý zdroj určuje na kalendárny rok paušálnou sumou na základe oznámených údajov, maximálne do výšky – 663,87 eur (§ 3 ods. 2 zákona o poplatkoch). Výška poplatku je stanovená v prílohe č. 1 tohto všeobecne záväzného nariadenia.
3.	Ročný poplatok prevádzkovateľa malého zdroja pozostáva zo súčtu poplatkov za všetky ním prevádzkované malé zdroje v obci (§ 3 ods. 4 zákona o poplatkoch).
4.	Poplatok je vyrubený rozhodnutím, ktoré podpíše starosta a určí v ňom ročný poplatok za prevádzkovanie malého zdroja v predchádzajúcom roku, príp. výšku a termíny splátok ako i ďalšie podmienky týkajúce sa poplatkovej povinnosti prevádzkovateľa malého zdroja (§ 6 ods. 6 zákona o poplatkoch). 
5.	Poplatky platené prevádzkovateľom MZZO sú podľa § 7 ods. 2 zákona o    poplatkoch príjmom obce.
§ 7
Oslobodenie
1.	Od poplatku sú oslobodení:
a.	MZZO prevádzkované obcou a organizáciami zriadenými obcou
b.	MZZO prevádzkované zdravotníckymi a školskými zariadeniami
c.	právnické osoby a fyzické osoby oprávnené na podnikanie, ktoré pri svojej podnikateľskej činnosti prevádzkujú tepelné zdroje spaľujúce zemný plyn s max. tepelným príkonom 33,3 kW (t.j. výkon 30 kW). * tu je potrebné uvádzať len príkony, nie výkony pretože každé spaľovacie zariadenie môže mať inú účinnosť. právnické osoby a fyzické osoby oprávnené na podnikanie, ktoré pri svojej podnikateľskej činnosti prevádzkujú tepelné zdroje spaľujúce tuhé palivo (uhlie, drevo), ľahký vykurovací olej, ťažký vykurovací olej, naftu s max. tepelným príkonom 27,8 kW (t.j. výkon 25 kW). 
d.	právnické osoby, alebo fyzické osoby oprávnené na podnikanie, ktoré z jedného zdroja vykurujú súčasne objekty slúžiace na podnikateľskú činnosť aj objekt bývania. Plocha využívaná na podnikanie však nesmie presahovať 50 % vykurovacích plôch. Zároveň musia byť splnené podmienky bodov c) a d).
2.	Od oznamovacej povinnosti v zmysle § 4 bod 3. tohto VZN sú oslobodené fyzické osoby, právnické osoby a fyzické osoby oprávnené na podnikanie prevádzkujúce MZZO, ktoré sú podľa bodu 1. oslobodené od poplatku.
3.	Oslobodenie od oznamovacej a poplatkovej povinnosti sa nevzťahuje na malé zdroje prevádzkované v rekreačných oblastiach.
§ 8
Pokuty
1.	Pokutu od 33,00  € do 3 300,00 € eur uloží obec prevádzkovateľovi malého zdroja, ak poruší povinnosti ustanovené v § 3, v § 4 písm. a), c) a e) alebo ak vykonáva činnosti podľa § 5 písm. c) bez súhlasu obce ( § 30 ods. 6 zákona o ovzduší).
2.	Pokutu od 20,00 € do 330,00 €  uloží obec prevádzkovateľovi malého zdroja, ak poruší povinnosti ustanovené v § 4 písm. b) a d) ( § 30 ods. 7 zákona o ovzduší).
3.	Za nesplnenie povinností uvedených v § 4 bode 3. tohto VZN a určených v rozhodnutí vydanom obcou uloží obec prevádzkovateľovi malého zdroja pokutu do  663,87 € (§ 8 ods. 3 zákona o poplatkoch za znečisťovanie ovzdušia).
4.	Pokutu podľa ods. 1. až 3. je možné uložiť do jedného roka odo dňa, keď obec zistila porušenie povinnosti, najneskôr však do troch rokov odo dňa, keď k porušeniu povinnosti došlo. Pri určení pokuty prihliada obec na závažnosť porušenia povinností. 
5.	Výnosy pokút uložené obcou  podľa zákona o ovzduší sú príjmom obce. ( §30ods. 15 zákona o    ovzduší)
6.	Pokuty uložené obcou podľa zákona o    poplatkoch sú príjmom obce ( § 8 ods. 5 zákona o    poplatkoch)

§ 9
Záverečné ustanovenia
1.	Pri zániku malého zdroja je prevádzkovateľ povinný zaplatiť okrem poplatku určeného podľa skutočnosti uplynulého roka aj alikvotnú časť poplatku za obdobie do zániku malého zdroja. Za týmto účelom oznámi prevádzkovateľ do 15 dní  obci zánik malého zdroja.
2.	Na konanie vo veciach poplatkov za znečisťovanie ovzdušia a v konaní podľa zákona o ovzduší sa vzťahujú všeobecné predpisy o správnom konaní.
Toto Všeobecne záväzné nariadenie bolo schválené na zasadnutí Obecného zastupiteľstva v Rovňanoch  dňa 26. 11. 2015 uznesením č. 11/2015.

						Jana Cabanová
						starostka obce

Návrh Všeobecne záväzného nariadenia bol vyvesený na úradnej tabuli v    súlade s § 6 ods. 3 zákona č. 369/1990 Zb. o    obecnom zriadení v    znení neskorších predpisov,  dňa 4. 11. 2015 
Pripomienky k návrhu  neboli  uplatnené 
Schválené všeobecne záväzné nariadenie bolo  vyhlásené vyložením na úradnej tabuli dňa : 27.11.2015 

Všeobecne záväzné nariadenie bolo zložené dňa : 12.12.2015

Účinnosť nadobudlo dňom  :  12.12.2015

                                                                                                                                        Príloha č. 1

Poplatok prevádzkovateľa malého zdroja sa pre každý zdroj určuje na kalendárny rok paušálnou sumou do výšky  663,87 €  na základe oznámených údajov nasledovne:
1.	Tepelné zdroje spaľujúce zemný plyn, resp. propánbután alebo ekologické kotly s pyrolitickým spaľovaním dreva 20,00 €, ak sa jedná o tepelný zdroj s výkonom nad 30 kW.
2.	Tepelné zdroje spaľujúce drevo, uhlie, ľahký vykurovací olej, ťažký vykurovací olej, opotrebované motorové oleje, naftu: 30,00 € ak sa jedná o tepelný zdroj s výkonom nad 25 kW.